Sefton (borough)
Sefton je metropolitanski borough od 273,707 stanovnika na sjeverozapadu Engleske u Grofoviji Merseyside.

Geografske karakteristike 

Sefton se proteže duž obale Irskog mora, od estuarija rijeke Ribble na sjeveru do estuarija Rijeke Mersey na jugu, neposredno sjeverno od Liverpoola. To je pretežno industrijsko -  stambeni kraj, ali ima i poljoprivrednih zona.

Unutar borougha leže gradovi; Maghull, Bootle, Crosby, Formby i Southport.

Administrativni centri borougha su Bootle i Southport.

Borough je poznat po hipodromu Aintree u kom se održavaju konjičke utrke u steeplechasu - Grand National, školi za dječake iz 1620. i školi za djevojčice iz 1888.

Obalne dine koriste se kao igrališta za golf, kao što je to slučaj kod igrališta u Southportu - Royal Birkdale.

Historija 

Ime je dobio po parohiji Sefton, sjedištu porodice Molyneux (kasnijih Earlova od Seftona) koji su bili feudalni gospodari tog kraja od 12. vijeka nadalje.

Metropolitanski borough Sefton formiran je nakon administrativne reforme zemlje 1. aprila 1974. ujedinjenjem dotadašnih borougha Bootle i Southport iz Lancashira sa boroughom Crosby, uz urbane distriktea Formby i Litherland i dio ruralnog distrikta West Lancashire.

Rast Liverpoola krajem 18. vijeka uzrokovao je razvoj tog kraja. Dokovi liverpoolske luke postepeno su se proširili na sjever prema Bootleu, gdje se danas nalazi većina dokova Merseysida, uključujući Kraljevski dok Seaforth i kontejnersku luku. Uz dokove su izrasli i povezani industrijski pogoni, poput mlinova i rafinerija, ali i kojekakve tvornice koje nisu imale nikakvu povezanost sa lukom. Bootle je također postao važan financijsko - administrativni centar.

Izgradnja željezničke pruge Liverpool-Southport 1850. utjecala je na cijelu obalnu regiju. Liverpoolski trgovci počeli su graditi svoje domove po Crosbyu, Formbyu i Southportu, na kraju je cijeli obalni pojas postao popularna stambena zona. 

Southport se krajem 19. vijeka razvio u ljetovalište , pa je danas turizam važan za privredu Seftona.

Izvori

Vanjske veze 

 Sefton Council 

Administrativna podjela Engleske
Merseyside